Komission päätös,

tehty 20 päivänä elokuuta 2003,

jäsenvaltioille direktiivin 96/49/EY mukaisesti annettavasta luvasta myöntää tiettyjä vaarallisten aineiden rautatiekuljetuksia koskevia poikkeuksia

(tiedoksiannettu numerolla K(2003) 3026)

(ETA:n kannalta merkityksellinen teksti)

(2003/627/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon vaarallisten aineiden rautatiekuljetuksia koskevan jäsenvaltioiden lainsäädännön lähentämisestä 23 päivänä heinäkuuta 1996 annetun neuvoston direktiivin 96/49/EY(1), sellaisena kuin se on muutettuna Euroopan parlamentin ja neuvoston direktiivillä 2000/62/EY(2), ja erityisesti sen 6 artiklan 9 ja 11 kohdan,

ottaa huomioon jäsenvaltioilta saadut ilmoitukset,

sekä katsoo seuraavaa:

(1) Direktiivin 96/49/EY mukaisesti jäsenvaltiot voivat antaa kyseisen direktiivin liitteen säännöksiä lievempiä säännöksiä omalle alueelleen rajoittuvista tiettyjen vaarallisten aineiden ainoastaan pieniin määriin liittyvistä kuljetuksista, lukuun ottamatta keski- ja korkea-aktiivisia radioaktiivisia aineita. Useat jäsenvaltiot ovat ilmoittaneet komissiolle haluavansa antaa tällaisia säännöksiä. Komissio on tutkinut nämä säännökset ja tullut siihen tulokseen, että ne täyttävät vaadittavat edellytykset. Näin ollen on asianmukaista hyväksyä näiden säännösten antaminen.

(2) Direktiivin 96/49/EY mukaisesti jäsenvaltiot voivat sallia alueellaan tarkasti määritellyillä matkoilla tietyssä teollisessa prosessissa käytettävien vaarallisten aineiden säännölliset kuljetukset, jotka on kielletty kyseisen direktiivin liitteen säännöksillä tai jotka suoritetaan liitteessä määrätyistä edellytyksistä poikkeavin edellytyksin, jos kyseiset kuljetukset ovat paikallisia ja niitä valvotaan tarkasti selkeästi määritellyin edellytyksin. Useat jäsenvaltiot ovat ilmoittaneet komissiolle haluavansa antaa säännöksiä, joilla hyväksytään tällaiset säännölliset kuljetukset. Komissio katsoo, että tällaiselle hyväksynnälle asetetut vaatimukset on täytetty. Näin ollen on asianmukaista antaa asianomaisille jäsenvaltioille lupa antaa nämä säännökset.

(3) Tässä päätöksessä säädetyt toimenpiteet ovat direktiivin 94/55/EY 9 artiklalla perustetun, vaarallisten aineiden kuljetuksia käsittelevän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Liitteessä I luetellut jäsenvaltiot voivat antaa kyseisessä liitteessä mainitut säännökset, jotka koskevat niiden omalle alueelle rajoittuvia tiettyjen vaarallisten aineiden ainoastaan pieniin määriin liittyviä rautatiekuljetuksia.

Näitä säännöksiä on sovellettava ketään syrjimättä.

2 artikla

Liitteessä II luetellut jäsenvaltiot voivat antaa kyseisessä liitteessä mainitut säännökset, jotka koskevat tietyssä teollisessa prosessissa käytettävien vaarallisten aineiden säännöllisiä kuljetuksia niiden alueella tarkasti määritellyillä matkoilla, kun kyseiset kuljetukset ovat paikallisia ja niitä valvotaan tarkasti selkeästi määritellyin edellytyksin.

Näitä säännöksiä on sovellettava ketään syrjimättä.

3 artikla

Tämä päätös on osoitettu kaikille jäsenvaltiolle.

Tehty Brysselissä 20 päivänä elokuuta 2003.

Komission puolesta

Loyola De Palacio

Varapuheenjohtaja

(1) EYVL L 235, 17.9.1996, s. 25.

(2) EYVL L 279, 1.11.2000, s. 44.

LIITE I

JÄSENVALTIOIDEN MYÖNTÄMÄT TIETTYJEN VAARALLISTEN AINEIDEN PIENIÄ MÄÄRIÄ KOSKEVAT POIKKEUKSET

RANSKA

RA-SQ 6.1

Asia: Kirjattujen matkatavaroiden kuljettaminen matkustajajunissa

Viittaus direktiivin liitteeseen: 7.7

Direktiivin liitteen sisältö: RID-määräysten alaiset aineet ja esineet, joiden kuljettaminen matkatavarana on kielletty

Viittaus kansalliseen lainsäädäntöön: Arrêté du 5 juin 2001 relatif au transport de marchandises dangereuses par chemin de fer (/Vaarallisten aineiden rautatiekuljetuksista 5. kesäkuuta 2001 annettu asetus, "RID-asetus"), 18 artikla

Kansallisen lainsäädännön sisältö: RID-määräysten alaisia aineita ja esineitä, joita voidaan kuljettaa kiitotavarana, voidaan kuljettaa matkatavaroina matkustajajunissa.

RA-SQ 6.2

Asia: Matkustajien junissa kuljettamat kollit, jotka sisältävät vaarallisia aineita

Viittaus direktiivin liitteeseen: 7.7

Direktiivin liitteen sisältö: RID-määräysten alaiset aineet ja esineet, joiden kuljettaminen käsimatkatavarana on kielletty

Viittaus kansalliseen lainsäädäntöön: Arrêté du 5 juin 2001 relatif au transport de marchandises dangereuses par chemin de fer (/Vaarallisten aineiden rautatiekuljetuksista 5. kesäkuuta 2001 annettu asetus, "RID-asetus"), 19 artikla

Kansallisen lainsäädännön sisältö: Matkustajien henkilökohtaiseen tai ammattikäyttöön tarkoitettuja vaarallisia aineita sisältävien kollien kuljettaminen käsimatkatavarana sallitaan tietyin edellytyksin: ainoastaan kollien pakkauksia, merkintöjä ja varoituslipukkeita koskevia 4.1, 5.2 ja 3.4 luvun määräyksiä sovelletaan.

Huomautuksia: Hengitysongelmista kärsivät potilaat voivat kuljettaa kannettavia kaasuastioita, joissa on yhteen matkaan riittävä määrä kaasua.

RA-SQ 6.3

Asia: Kuljetukset rautatieliikenteen harjoittajan omiin tarpeisiin

Viittaus direktiivin liitteeseen: 5.4.1

Direktiivin liitteen sisältö: Rahtikirjassa ilmoitettavat tiedot vaarallisista aineista

Viittaus kansalliseen lainsäädäntöön: Arrêté du 5 juin 2001 relatif au transport de marchandises dangereuses par chemin de fer (/Vaarallisten aineiden rautatiekuljetuksista 5. kesäkuuta 2001 annettu asetus, "RID-asetus"), 20 artiklan 2 kohta

Kansallisen lainsäädännön sisältö: Kuormaa ei tarvitse ilmoittaa, jos rautatieliikenteen harjoittajan omiin tarpeisiin kuljetetaan määriä, jotka eivät ylitä 1.1.3.6 kohdassa määrättyjä rajoja.

RA-SQ 6.4

Asia: Tiettyjen postivaunujen vapauttaminen varoituskilpiä koskevasta vaatimuksesta

Viittaus direktiivin liitteeseen: 5.3.1

Direktiivin liitteen sisältö: Velvollisuus kiinnittää varoituskilvet vaunujen sivuille

Viittaus kansalliseen lainsäädäntöön: Arrêté du 5 juin 2001 relatif au transport de marchandises dangereuses par chemin de fer (/Vaarallisten aineiden rautatiekuljetuksista 5. kesäkuuta 2001 annettu asetus, "RID-asetus"), 21 artiklan 1 kohta

Kansallisen lainsäädännön sisältö: Varoituskilvet on kiinnitettävä ainoastaan sellaisiin postivaunuihin, joissa kuljetetaan yli kolme tonnia samaan luokkaan kuuluvaa ainetta (lukuun ottamatta luokkia 1, 6.2 ja 7).

RA-SQ 6.5

Asia: Pienkontteja kuljettavien vaunujen vapauttaminen varoituskilpiä koskevasta vaatimuksesta

Viittaus direktiivin liitteeseen: 5.3.1

Direktiivin liitteen sisältö: Velvollisuus kiinnittää varoituskilvet vaunujen sivuille

Viittaus kansalliseen lainsäädäntöön: Arrêté du 5 juin 2001 relatif au transport de marchandises dangereuses par chemin de fer (/Vaarallisten aineiden rautatiekuljetuksista 5. kesäkuuta 2001 annettu asetus, "RID-asetus"), 21 artiklan 2 kohta

Kansallisen lainsäädännön sisältö: Jos pienkontteihin kiinnitetyt varoituskilvet ovat selvästi näkyvillä, vaunuun ei tarvitse kiinnittää varoituskilpiä.

RA-SQ 6.6

Asia: Kolleilla kuormattuja maantieajoneuvoja kuljettavien vaunujen vapauttaminen varoituskilpiä koskevasta vaatimuksesta

Viittaus direktiivin liitteeseen: 5.3.1

Direktiivin liitteen sisältö: Velvollisuus kiinnittää varoituskilvet vaunujen sivuille

Viittaus kansalliseen lainsäädäntöön: Arrêté du 5 juin 2001 relatif au transport de marchandises dangereuses par chemin de fer (/Vaarallisten aineiden rautatiekuljetuksista 5. kesäkuuta 2001 annettu asetus, "RID-asetus"), 21 artiklan 3 kohta

Kansallisen lainsäädännön sisältö: Jos maantieajoneuvoissa on niissä kuljetettavien kollien varoituskilvet, vaunuun ei tarvitse kiinnittää varoituskilpiä.

RUOTSI

RA-SQ 14.1

Asia: Vaarallisia aineita kiitotavaroina kuljettavia vaunuja ei tarvitse merkitä varoituskilvillä.

Viittaus direktiivin liitteeseen: 5.3.1

Direktiivin liitteen sisältö: Vaarallisia aineita kuljettavat vaunut on merkittävä varoituskilvillä.

Viittaus kansalliseen lainsäädäntöön: Särskilda bestämmelser om vissa inrikes transporter av farligt gods på väg och i terräng

Kansallisen lainsäädännön sisältö: Vaarallisia aineita kiitotavaroina kuljettavia vaunuja ei tarvitse merkitä varoituskilvillä.

Huomautuksia: RID-määräyksissä kiitotavaroille on asetettu määrällisiä rajoituksia. Kysymys on siis pienistä määristä.

YHDISTYNYT KUNINGASKUNTA

RA-SQ 15.1

Asia: Vähäistä vaaraa aiheuttavien radioaktiivisten esineiden, kuten kellojen, rannekellojen, savunilmaisimien ja kompassineulojen, kuljettaminen

Viittaus direktiivin liitteeseen: Useimmat RID-määräysten vaatimukset

Direktiivin liitteen sisältö: Luokkaan 7 kuuluvien aineiden kuljettamista koskevat vaatimukset

Viittaus kansalliseen lainsäädäntöön: Packaging, Labelling and Carriage of Radioactive Material by Rail Regulations 1996 (as amended by Schedule 5 of the Carriage of Dangerous Goods (Amendment) Regulations 1999) (/Radioaktiivisten aineiden pakkaamisesta, merkinnöistä ja kuljettamisesta rautateillä vuonna 1996 annetut säännöt, sellaisina kuin ne ovat muutettuina vaarallisten aineiden kuljettamisesta annettujen sääntöjen muuttamisesta vuonna 1999 annettujen sääntöjen luettelossa 5), 2 säännön 6 kohta

Kansallisen lainsäädännön sisältö: Tiettyjen kaupallisten tuotteiden, jotka sisältävät vähäisiä määriä radioaktiivisia aineita, täydellinen vapauttaminen kansallisten säädösten vaatimuksista

Huomautuksia: Tämä poikkeus on lyhytaikainen toimenpide, jota ei enää tarvita sen jälkeen kun IAEA:n määräysten vastaavat muutokset sisällytetään RID-määräyksiin.

RA-SQ 15.2

Asia: Sellaisten nimellisesti tyhjien kiinteiden säiliöiden siirtäminen, joita ei ole tarkoitettu kuljetuslaitteiksi (N2)

Viittaus direktiivin liitteeseen: Osat 5 ja 7 (96/49/EY)

Direktiivin liitteen sisältö: Lähettämismenettelyjä, kuljetusta, toimintaa ja ajoneuvoja koskevat vaatimukset

Viittaus kansalliseen lainsäädäntöön: Tarkennetaan tulevissa säännöissä.

Kansallisen lainsäädännön sisältö: Katso edellä.

Huomautuksia: Tällaisten kiinteiden säiliöiden siirtäminen ei ole vaarallisten aineiden kuljettamista tavanomaisessa mielessä, eikä RID-määräyksiä voida käytännössä soveltaa. Koska säiliöt ovat "nimellisesti tyhjiä", niiden tosiasiallisesti sisältämät määrät vaarallisia aineita ovat erittäin pieniä.

RA-SQ 15.3

Asia: Lievennetään rajoituksia, jotka koskevat räjähteiden kuljettamista yhteenkuormattuina ja yhdessä muiden vaarallisten aineiden kanssa rautatievaunuissa, ajoneuvoissa ja säiliöissä (N4/5/6).

Viittaus direktiivin liitteeseen: 7.5.2.1 ja 7.5.2.2

Direktiivin liitteen sisältö: Tietyntyyppisten yhteenkuormausten rajoittaminen

Viittaus kansalliseen lainsäädäntöön: Carriage of Dangerous Goods by Road Regulations 1996 (/Vaarallisten aineiden maantiekuljetuksista vuonna 1996 annetut säännöt), 18 sääntö; /Carriage of Dangerous Goods by Rail Regulations (/Vaarallisten aineiden rautatiekuljetuksista annetut säännöt), 17 ja 24 sääntö; /Carriage of Explosives by Road Regulations (/Räjähteiden maantiekuljetuksista annetut säännöt), 14 sääntö

Kansallisen lainsäädännön sisältö: Kansallinen lainsäädäntö on räjähteiden yhteenkuormauksen osalta vähemmän rajoittava sillä edellytyksellä, että tällainen kuljetus voidaan toteuttaa ilman riskejä.

Huomautuksia: Yhdistynyt kuningaskunta haluaa sallia joitain muunnelmia säännöistä, jotka koskevat räjähteiden yhteenkuormausta toisten räjähteiden ja muiden vaarallisten aineiden kanssa. Kaikkiin muunnelmiin liittyy yhtä tai useampaa kuorman osatekijää koskevia määrällisiä rajoituksia, ja nämä muunnelmat sallitaan ainoastaan siinä tapauksessa, että on toteutettu kaikki kohtuudella toteutettavissa olevat käytännön toimenpiteet, joilla estetään räjähteiden joutuminen kosketuksiin tällaisten aineiden kanssa tai se, että ne jollain muulla tavalla vaarantavat nämä aineet tai että nämä aineet vaarantavat räjähteet.

Esimerkkejä muunnelmista, jotka Yhdistynyt kuningaskunta saattaa haluta sallia:

1. Räjähteitä, joille on annettu UN-tunnusnumero 0029, 0030, 0042, 0065, 0081, 0082, 0104, 0241, 0255, 0267, 0283, 0289, 0290, 0331, 0332, 0360 tai 0361, voidaan kuljettaa samassa ajoneuvossa sellaisten vaarallisten aineiden kanssa, joille on annettu UN-tunnusnumero 1942. Kuljetettavan tunnusnumeroon UN 1942 kuuluvan aineen määrää rajoitetaan siten, että sen katsotaan olevan räjähde, jonka luokitustunnus on 1.1D.

2. Räjähteitä, joille on annettu UN-tunnusnumero 0191, 0197, 0312, 0336, 0403, 0431 tai 0453, voidaan kuljettaa samassa ajoneuvossa kuin kuljetusluokan 2 vaarallisia aineita (lukuun ottamatta helposti syttyviä kaasuja, tartuntavaarallisia aineita ja myrkyllisiä aineita) tai kuljetusluokan 3 vaarallisia aineita tai mitä tahansa näiden yhdistelmää, jos kuljetusluokkaan 2 kuuluvien vaarallisten aineiden kokonaismassa on enintään 500 kg tai kokonaistilavuus enintään 500 l ja mainittujen räjähteiden kokonaisnettomassa on enintään 500 kg.

3. Räjähteitä, joiden luokitustunnus on 1.4G, voidaan kuljettaa samassa ajoneuvossa kuin kuljetusluokkaan 2 kuuluvia helposti syttyviä nesteitä ja helposti syttyviä kaasuja tai kuljetusluokkaan 3 kuuluvia huonosti syttyviä, ei-myrkyllisiä kaasuja tai mitä tahansa näiden yhdistelmää, jos vaarallisten aineiden yhteenlaskettu kokonaismassa on enintään 200 kg tai kokonaistilavuus enintään 200 l ja räjähteiden kokonaisnettomassa on enintään 20 kg.

4. Räjähteitä, joille on annettu UN-tunnusnumero 0106, 0107 tai 0257, voidaan kuljettaa yhdessä sellaisten yhteensopivuusryhmään D, E tai F kuuluvien räjähdysainetta sisältävien esineiden kanssa, joiden osia ne ovat. Tunnusnumeroon UN 0106, 0107 tai 0257 kuuluvien räjähteiden kokonaismäärä saa olla enintään 20 kg.

RA-SQ 15.4

Asia: Sallitaan erilainen "suurin kokonaismäärä kuljetusyksikköä kohden" luokan 1 tavaroille 1.1.3.1 kohdassa olevan taulukon kuljetusluokissa 1 ja 2.

Viittaus direktiivin liitteeseen: 1.1.3.1

Direktiivin liitteen sisältö: Kuljetuksen luonteeseen liittyvät poikkeukset

Viittaus kansalliseen lainsäädäntöön: Tarkennetaan tulevissa säännöissä.

Kansallisen lainsäädännön sisältö: Vähäisiin räjähdemääriin ja räjähteiden yhteenkuormaukseen liittyviä poikkeuksia koskevat säännöt

Huomautuksia: Säännöksissä sallitaan luokan 1 tavaroille erilaiset enimmäismäärät, eli "50" kuljetusluokassa 1 ja "500" kuljetusluokassa 2. Yhteenkuormattujen kuormien laskemiseksi käytetään kuljetusluokalle 2 kerrointa "20" ja kuljetusluokalle 3 kerrointa "2".

LIITE II

JÄSENVALTIOIDEN MYÖNTÄMÄT POIKKEUKSET NIIDEN ALUEELLE RAJATTUIHIN PAIKALLISIIN KULJETUKSIIN

RUOTSI

RA-LT 14.1

Asia: Vaarallisten jätteiden kuljettaminen ongelmajätelaitoksiin

Viittaus direktiivin liitteeseen: Osassa 2 oleva 5.2 ja 6.1 luku

Direktiivin liitteen sisältö: Luokitus, merkinnät ja varoituslipukkeet sekä pakkausten rakentamista ja testausta koskevat vaatimukset

Viittaus kansalliseen lainsäädäntöön: Särskilda bestämmelser om vissa inrikes transporter av farligt gods på väg och i terräng

Kansallisen lainsäädännön sisältö: Säädöksessä on yksinkertaistetut luokitusperusteet, lievemmät pakkausten rakentamista ja testausta koskevat vaatimukset sekä lipukkeita ja merkintöjä koskevat muutetut vaatimukset. Sen sijaan, että vaaralliset jätteet luokiteltaisiin RID-määräysten mukaisesti, ne luokitellaan eri jäteryhmiin. Kuhunkin jäteryhmään sisältyy aineita, jotka RID-määräysten mukaisesti voidaan pakata yhteen (yhteenkuormaus). Kuhunkin kolliin on UN-numeron sijaan merkittävä asianmukainen jäteryhmän koodi.

Huomautuksia: Näitä säännöksiä voidaan soveltaa ainoastaan vaarallisten jätteiden kuljettamiseen julkisista kierrätyskeskuksista ongelmajätelaitoksiin.